קן ואטאנבה

קן ואטאנבה (ביפנית: 渡辺 謙; ‏נולד ב־21 באוקטובר 1959) הוא שחקן קולנוע, תיאטרון וטלוויזיה יפני, מועמד לפרס אוסקר לשחקן המשנה הטוב ביותר לשנת 2003 על תפקידו בסרט "הסמוראי האחרון". ואטאנבה נולד בעיירה קודייה שבמחוז ניאיגטה ביפן, לאם מורה בבית ספר ולאב שעסק בקליגרפיה. לאחר שסיים את לימודיו עבר ואטאנבה לטוקיו, שם החל לעבוד בתיאטרון מקומי. הופעת הקולנוע הראשונה שלו הייתה בשנת 1984 בדרמת המלחמה היפנית "הילדים של מקרת'ור". לאחר מכן השתתף ואטאנבה במספר סדרות טלוויזיה מקומיות, בעקבותיהן זכה לפופולריות ברחבי יפן. בשנת 1989 בזמן צילומיו לסרט המקומי "גן עדן וארץ", חלה ואטאנבה בלוקמיה מיאלואידית חריפה. לאחר מספר טיפולי כימותרפיה שב ואטאנבה לסט הצילומים, אך שנתיים לאחר מכן חלה החמרה במצבו. לאחר שיפור במצבו הבריאותי חזר ואטאנבה לקולנוע היפני וזכה ב"פרס האקדמיה היפנית" על משחקו בסרט "קיזונה". ב-2002 זכה ואטאנבה ב"פרס האקדמיה היפנית" השני שלו, הפעם על תפקידו בסרט "ג'נזי: שנת אלף האהבה". בשנת 2003 שיחק ואטאנבה בסרט אמריקאי ראשון, "הסמוראי האחרון", לצידו של טום קרוז. בסרט גילם את דמותו של הסמוראי לורד קאטסומאטו, המנהיג האחרון בשושלת עתיקה של סמוראים. על תפקידו קיבל ואטאנבה מועמדות לפרס אוסקר לשחקן המשנה הטוב ביותר, ובכך הפך לשחקן היפני השביעי בהיסטוריה שמקבל מועמדות לפרס אוסקר. בנוסף קיבל ואטאנבה גם מועמדות לפרס גלובוס הזהב. באותה שנה קיבל ואטאנבה את "פרס האקדמיה היפנית" השלישי שלו, על תפקידו בסרט "שחר של יום חדש". בשנת 2005 השתתף ואטאנבה במותחן הפעולה שובר הקופות של כריסטופר נולן "באטמן מתחיל", בו גילם את דמותו של ראס-אל-גול, אויבו של באטמן. לאחר מכן שיחק ואטאנבה לצידן של ג'אנג דזה יי וגונג לי, בדרמה הרומנטית זוכת 3 פרסי האוסקר "זכרונותיה של גיישה". ב-2006 שיחק ואטאנבה בתפקיד ראשי בדרמת המלחמה ההיסטורית של קלינט איסטווד, "מכתבים מאיוו ג'ימה". בסרט גילם את טדאמיצ'י קוריבאישי, הגנרל בצבא האימפריה היפנית שניהל את מגננת הכוחות היפניים במהלך קרב איוו ג'ימה. ב-2007 זכה וואטאנבה ב"פרס האקדמיה היפנית" הרביעי שלו, על משחקו בסרט "זיכרונות של מחר". קן זכה בפרס זה בשנת 2010, על משחקו בסרט "Shizumanu Taiyō". בשנה זו שיחק ואטאנבה גם בסרט האמריקאי שובר הקופות התחלה, בתפקיד סאיטו. באוקטובר 2016 שיחק בסרטו של גאס ואן סנט, "ים של עצים" (The Sea of Trees) לצד נעמי ווטס ומתיו מקונוהיי. בשנת 2022 החל לככב בסדרת הטלוויזיה "טוקיו וייס" של רשת HBO Max; המבוססת על סיפור אמיתי שיצא כספר בשם זהה משנת 2009 מאת ג'ייק אדלשטיין. לוואטאנבה בן בשם דאיי ואטאנבה, גם הוא שחקן, ובת בשם אן ואטאנבה, דוגמנית, מאשתו הראשונה יומיקו ואטאנבה. ב-2005 התחתן ואטאנבה בשנית, עם השחקנית והמפיקה קאהו מינמי. הילדים של מקרת'ור (1984) טמפופו (1986) ברוך שובך מר מקדונלד (1998) הסמוראי האחרון (2003) זכרונותיה של גיישה (2005) באטמן מתחיל (2005) זיכרונות של מחר (2006) מכתבים מאיוו ג'ימה (2006) עוזר הערפד (2009) שאנגחאי (2010) התחלה (2010) גודזילה (2014) ים של עצים (2016) רובוטריקים: האביר האחרון (2017) - דיבוב אי הכלבים (2018) - דיבוב בל קנטו (2018) גודזילה: מלך המפלצות (2019) פוקימון: הבלש פיקאצ'ו (2019) פוקושימה 50 (2020) היוצר (אנ') (2023) הממלכה של קנסקי (TBA) - דיבוב טוקיו וייס (2022-הווה) מדיה וקבצים בנושא קן ואטאנבה בוויקישיתוף אתר האינטרנט הרשמי של קן ואטאנבה קן ואטאנבה, ברשת החברתית אקס (טוויטר) קן ואטאנבה, ברשת החברתית אינסטגרם קן ואטאנבה, במסד הנתונים הקולנועיים IMDb (באנגלית) קן ואטאנבה, באתר "אידיבי", מאגר הידע העברי לקולנוע ישראלי ועולמי קן ואטאנבה, באתר AllMovie (באנגלית) קן ואטאנבה, באתר Rotten Tomatoes (באנגלית) קן ואטאנבה, במסד הנתונים הקולנועיים KinoPoisk (ברוסית) קן ואטאנבה, באתר אפל מיוזיק (באנגלית) קן ואטאנבה, באתר ספוטיפיי קן ואטאנבה, באתר Last.fm (באנגלית) קן ואטאנבה, באתר MusicBrainz (באנגלית) קן ואטאנבה, באתר דיזר קן ואטאנבה, באתר Discogs (באנגלית) קן ואטאנבה, באתר Genius קן ואטאנבה, באתר אמזון מיוזיק